จุดเด่นและโอกาสของตลาดหุ้นเวียดนาม มีอะไรบ้าง
กองทุนหุ้นเวียดนาม เป็นตลาดมาแรงที่ถูกจับตามองโดยตลอด หลังถูกขนานนามว่าจะเป็นเสือเศรษฐกิจตัวใหม่ ด้วยปัจจัยหนุนที่พร้อมก้าวไปสู่ฐานการผลิตสำคัญของโลก และการบริโภคภายในประเทศที่เติบโตแข็งแกร่ง แต่จุดที่หลายคนกังวลคือ เหมือนหุ้นเวียดนามจะยังไปไม่สุดสักที โดยมีช่วงที่แรลลี่แรง ๆ เป็นพัก ๆ จากการเติบโตของตัวเลข GDP และเงินทุนไหลเข้าของต่างชาติ แต่ก็มักจะมีอุปสรรคบางอย่างมาฉุดรั้งไว้ไม่ให้ตลาดได้โตแบบสบายใจ ไล่มาตั้งแต่วิกฤต COVID-19, ความกังวล Bank Run ของ Saigon Commercial Bank, การคุมเข้มในบริษัทอสังหาฯ, การกวาดล้างทุจริตครั้งใหญ่ของทางการเวียดนาม รวมไปถึงการชะลอตัวของเศรษฐกิจโลกที่กระทบภาคการผลิตและส่งออก

จุดเด่นและโอกาสของตลาดหุ้นเวียดนาม ได้แก่


1. เวียดนามมีจุดภูมิศาสตร์ที่ดี 
ด้วยพรมแดนที่ติดกับประเทศจีนซึ่งเป็นคู่ค้ารายใหญ่และมหาอำนาจเศรษฐกิจของโลก อีกทั้งเวียดนามยังมีทางออกสู่ทะเลจำนวนมาก ช่วยส่งเสริมให้การขนส่งสินค้าเป็นไปได้อย่างสะดวก


2. นโยบายการลงทุนแบบเปิดกว้าง
กุญแจสู่ความสำเร็จของเวียดนามส่วนหนึ่งมาจากนโยบายปฏิรูปเศรษฐกิจ “โด่ยเหมย” นับตั้งแต่ปี  1986 ได้ทำให้เศรษฐกิจเวียดนามพัฒนาอย่างก้าวกระโดด โดยมีการเปิดรับการลงทุนจากต่างชาติจำนวนมาก ประกอบกับความกระตือรือร้นในการทำข้อตกลงทางการค้าจำนวนมาก 


3. มีประชากรวัยทำงานที่เหมาะสม
ข้อได้เปรียบของเวียดนาม คือ มีสัดส่วนประชากรวัยทำงานที่อายุต่ำกว่า 65 ปี ถึง 90% หรือกว่า 89 ล้านคน จึงสามารถสร้างมูลค่าทางเศรษฐกิจได้มหาศาล พร้อมกับค่าแรงที่ยังถูกเมื่อเทียบกับหลายประเทศในภูมิภาค 


4. พื้นฐานเศรษฐกิจมีความยืดหยุ่นและทนทาน
สะท้อนให้เห็นในช่วง COVID-19 ที่ผ่านมา ซึ่งเศรษฐกิจเวียดนามยังคงเติบโตได้ดี เนื่องจากการใช้นโยบายที่มีเสถียรภาพ และมีประสิทธิภาพ
ตลาดการเงิน & ผลิตภัณฑ์และบริการทางการเงิน